กองทุนไล่หุ้นทำดัชนี
ลุ้นโค้งสุดท้ายปิด1,400 จุดระวังปีหน้าทริกเกอร์ฟันด์ขาย
28 ธ.ค. 2555

ลุ้นโค้งสุดท้ายปิด1,400 จุดระวังปีหน้าทริกเกอร์ฟันด์ขาย
โบรกเกอร์คาดวันนี้หุ้นมีสิทธิแตะ 1,400 จุด แรงดันจากกองทุน LTFRMF แต่ระวังปีหน้าทริกเกอร์ฟันด์จ้องขาย
ดัชนีหุ้นไทยวันที่ 27 ธ.ค.ปรับตัวขึ้นตลอดทั้งวัน โดยเฉพาะครึ่งชั่วโมงสุดท้ายก่อนปิดตลาด มีแรงซื้อไล่หุ้นใหญ่ในกลุ่มพลังงาน ส่งดัชนีขึ้นไปทำปิดสูงสุดในรอบ 16 ปี ที่ระดับ 1,397.17 จุด เพิ่มขึ้น 14.96 จุด หรือ 1.08% มูลค่าการซื้อขาย 37,164.84 ล้านบาท สถาบันกองทุนซื้อหนัก 2,342 ล่้านบาท ต่างชาติซื้อ 2,544 ล้านบาท 
นายกวี ชูกิจเกษม ผู้ช่วยกรรมการผู้จัดการ บริษัท หลักทรัพย์ (บล.) กสิกรไทย ให้ความเห็นว่าตลาดหุ้นไม่มีปัจจัยใหม่เข้ามา โดยตลาดหุ้นไทยขึ้นโดดเด่นกว่าตลาดหุ้นเพื่อนบ้าน ครึ่งชั่วโมงสุดท้ายก่อนปิดตลาด มีแรงซื้อหุ้นใหญ่ โดยเฉพาะหุ้นในกลุ่ม ปตท. (PTT) เข้ามาไล่ทำดัชนีปิดตลาดปลายปี (Window Dressing) คาดว่าเป็นเงินซื้อของสถาบัน และของกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) 
นายอดิศักดิ์ ผู้พิพัฒน์หิรัญกุล นักกลยุทธ์ บล.ธนชาต คาดว่าวันที่ 28 ธ.ค.ดัชนีสามารถปรับตัวขึ้นได้ถึง 1,400 จุด เพราะเป็นวันสุดท้ายของ LTF และ RMF ยกเว้นข่าวหน้าผาการคลังสหรัฐออกมาแย่ นับว่าถึงเร็วเกินคาด ไม่คิดว่าตลาดจะดีขนาดนี้เป็นเพราะมาตรการผ่อนคลายเชิงปริมาณ (คิวอี) และความคาดหวังหน้าผาการคลังจะจบดี
อย่างไรก็ตาม ให้ระมัดระวังแรงขายจากกองทุนทริกเกอร์ที่ราคาขยับเข้าใกล้เป้าหมายพร้อมขายในต้นปีหน้า
นักวิเคราะห์บริษัทหลักทรัพย์ (บล.) เอเซีย พลัส เชื่อว่าเป็นความเสี่ยงที่ดัชนีจะตกแรงในช่วงต้นปี 2556 จากแรงขายกองทุนประหยัดภาษีที่จะครบกำหนด 2.6 หมื่นล้านบาท
อย่างไรก็ตาม นายอดิศักดิ์ยังแนะนำให้เลือกซื้อหุ้นพื้นฐานดีที่สามารถปรับตัวขึ้นได้อีกคือ บริษัท บีทีเอส กรุ๊ป (BTS) บริษัท แอดวานซ์ อินโฟร์ เซอร์วิส (ADVANC) บริษัท ชิน คอร์ปอเรชั่น (INTUCH) บริษัท ไทยคม (THCOM) บริษัท บิ๊กซีซูเปอร์เซ็นเตอร์ (BIGC) และบริษัท เจริญโภคภัณฑ์อาหาร (CPF)
ด้านนายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค (ECF) ผู้ผลิตเฟอร์นิเจอร์ เปิดเผยว่า บริษัทเพิ่งยื่นเสนอรายการ (ไฟลิง) เสนอขายหุ้นเพิ่มทุนให้ประชาชนเป็นครั้งแรก (ไอพีโอ) จำนวน 120 ล้านหุ้น มูลค่าที่ตราไว้ (พาร์) 0.25 บาท ให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 27 พ.ย. 2555 และ ก.ล.ต.จะมาเยี่ยมชมบริษัทวันที่ 16 ม.ค. 2556 ทำให้คาดว่าบริษัทจะสามารถเข้าจดทะเบียนในตลาดหลักทรัพย์ เอ็ม เอ ไอ ได้ภายในเดือน ก.พ.ที่จะถึงนี้
ทั้งนี้ บริษัทได้เข้าร่วมเป็นโครงการหุ้นใหม่ ความภูมิใจของ จ.ระยอง ของทาง ก.ล.ต. และเป็นหุ้นกลุ่มเฟอร์นิเจอร์ที่เพิ่งมีการเข้ามาระดมทุนในตลาดหุ้นในรอบ 20 ปี 
นายอารักษ์ กล่าวว่า บริษัทต้องการนำเงินที่ได้จากการระดมทุนไปซื้อเครื่องจักรเฟสแรกที่น่าจะใช้เงินประมาณ 5060 ล้านบาท จากงบลงทุนซื้อเครื่องจักรประมาณ 300 ล้านบาท